
        Moldova 1 își exprimă nedumerirea și dezacordul față de declarațiile candidatei PAS la funcția de președinte al Republicii Moldova Maia Sandu care, în cadrul unei emisiuni, a menționat că nu a primit nicio invitație la dezbaterile electorale organizate de postul public de televiziune. 
        Constatăm cu regret că lansarea unor astfel de afirmații induc în eroare opinia publică și aduc un prejudiciu de imagine postului, inoculând ideea că Moldova 1 nu ar reprezenta o platformă de informare credibilă. Tocmai de aceea am considerat că, în pofida campaniei electorale și spiritelor care se încing de la o zi la alta, trebuie să reacționăm pompt și să combatem această informație eronată. 
       În context, informăm că Moldova 1 a anunțat intenția de a organiza dezbateri în turul al doilea de scrutin în data de 2 noiembrie, în cadrul jurnalului de sinteză informațională a zilei Mesager. Ulterior, în dimineața zilei de 3 noiembrie, moderatoarea dezbaterilor a adresat o invitație oficială candidatei PAS, prin intermediul șefei Serviciului de presă PAS, Aurica Jardan. 
      Pentru că, până în data de 8 noiembrie, nu am avut un răspuns cert, iar în spațiul public au apărut mai multe informații contradictorii, am decis să adresăm invitația la dezbateri prin intermediul unei scrisori oficiale. Astfel, în data de 9 noiembrie, la sediul PAS a fost înregistrată invitația Moldova 1, cu numărul de intrare 02-10/407. Anexăm acest demers oficial care demonstrează că postul public a acționat cu bună credință în încercarea de a oferi publicului acces la emisiuni de dezbateri pluraliste, echidistante și obiective.
      Totodată, vă informăm că Moldova 1 a organizat pe parcursul a două săptămâni și dezbateri electorale pentru turul I al alegerilor prezidențiale. Candidaţii au fost invitați în studioul postului public în ordinea stabilită în urma tragerii la sorţi, la care a fost prezent și reprezentantul PAS.  Astfel, Maia Sandu urma să participe la dezbateri în data de 21 și 27 octombrie, dar în ambele cazuri a delegat la emisiune un alt membru de partid. 
      Vă asigurăm că postul public de televiziune își bazează activitatea pe respectarea cu strictețe a standardelor deontologice și a dreptului cetățenilor la o informare corectă. Per total, monitorizările independente efectuate pe perioada campaniei sunt încă un argument în favoarea acestui deziderat. Acestea au relevat că Moldova 1 a reflectat neutru și impartial activitățile electorale ale tuturor candidaților la funcția de președinte, fără a favoriza sau defavoriza evident vreun candidat sau altul.

